આ વર્ષે બધાને પોતપોતાની માઈક્રોફિક્શન / લઘુકથા / અછાંદસ / સર્જન વિશેના તેમના વિચાર લખી મોકલવા જણાવેલું. અનેક મિત્રોનો ઉત્સાહસભર પ્રતિભાવ મળ્યો અને એટલે જ કુલ ૩૪ પોસ્ટ સાથેની આ દિવાળી વિશેષ પ્રસ્તુતિને આ લખું છું ત્યાં સુધી ગત વર્ષના અંકથી ચારગણી વધુ ક્લિક્સ મળી ચૂકી છે. નિલયભાઈથી શરૂ થયેલી આ દિવાળી વિશેષ સફર સંપાદકીય સાથે અને વિક્રમ સંવત ૨૦૭૪ના અંતિમ સૂર્યાસ્ત સાથે પૂર્ણ થાય છે. નવા વર્ષની શરૂઆત સાથે સર્જન માટે અનેક ક્ષિતિજો ખૂલશે એવો વિશ્વાસ છે. સર્જન શરૂ કર્યું ત્યારે ઈચ્છા હતી બધા સહભાવકો સાથે સહસર્જક બનવાની, એ પછી લખતા શીખવાનું શરૂ કર્યું, સુધરતા રહ્યાં છીએ, અને એ જ પ્રક્રિયા અંતર્ગત આ વર્ષ પણ અનેક નવી તક આપશે એ ચોક્કસ છે. સર્જનના મૂળમાં ઉત્સાહ અને આશા છે જેણે કાયમ ઉત્સાહ ભર્યે રાખ્યો છે, અને વિક્રમ સંવત ૨૦૭૫માં પણ એ વિશ્વાસ જ દિવાદાંડી બનીને રસ્તો ચીંધશે. આયોજનો અને વિચારો ઘણાં છે, સક્રિય સર્જકોની એક આખી ટોળી છે જે હવે પરિવાર જેવી છે, ઉત્સાહથી લથબથ અભિનેતાઓ – અભિનેત્રીઓ છે તો સ્ક્રિપ્ટ, ગીત, સ્ક્રીનપ્લે લખવા અનેક નવસર્જકો તત્પર છે. એટલે ગયા વર્ષે શરૂ કરેલ શોર્ટફિલ્મની સફર આ વર્ષે આગળ ધપવાની છે, પૂરા જોશથી, પૂરા હોશમાં..